Vandag is Mandela se 37ste dag in die Mediclinic – praag.co.za
Vandag is Mandela se 37ste dag in die Mediclinic
Gekleurde ballonne, mandjies blomme en Suid-Afrikaanse vlae is van die items wat buite die Mediclinic-harthospitaal in Pretoria gelaat is waar oudpresident Nelson Mandela steeds in 'n ernstige toestand verkeer.
Mense het vandag die muur in Celliersstraat besoek en vir foto's daarvoor geposeer.
Die hoop boodskappe neem steeds toe, met organisasies wat hul beterskapwense daarby voeg. Een beterskapsplakkaat was afkomstig van die Pretoriase Landdroshof en 'n ander van die Universiteit van die Vrystaat.
Wit mediatente staan in 'n ry met die straat af en joernaliste het skuiling teen die middaghitte gesoek terwyl hulle die situasie steeds dophou. Die polisie bewaak steeds die hospitaalingang.
Vandag, Sondag, is Mandela se 37ste dag in die hospitaal. Hy is op 8 Junie met 'n herhaalde longinfeksie opgeneem.
Die presidensie het verlede week gesê dat sy toestand steeds ernstig maar stabiel is.
Skrywer Dan RoodtGepubliseer op 14 Julie 2013 Kategorieë Suider-AfrikaSleutelwoord hospitaal, Mandela, media, Mediclinic-harthospitaal